題章秀才畫山水魚龍
作者：姚勉
朝代：宋

paragraphs: 章生畫中師，神秀蟠心胸。
兒時學山水，近復能魚龍。
拂素欲畫時，默吮南山松。
斯須景與物，以次生筆鋒。
畫出巧安排，咫尺千萬重。
陰晴弄明晦，近遠分淡濃。
雪月清瘦嶼，煙雨朦朧峰。
有時作江湖，萬派俱朝宗。
雲濤洶澎湃，雪屋驚奔衝。
風平坦如掌，皺縠浮溶溶。
因水魚更巧，回翻態從容。
翻荷猛跳珠，聚藻相噞喁。
中有化龍鯉，靜伺機便逢。
天門露頭角，滃滃祥雲從。
看君此四畫，衆史特奴傭。
當知各有意，不特誇纖穠。
丈夫抱膝時，清樂山水供。
觀魚或濠上，笑倚臨流筇。
一朝蛻鱗鬣，屣脫塵泥蹤。
甘霖澤四海，霓望慰九農。